Universis presentes litteras inspecturis, magister P. canonicus et officialis Lingonensis, salutem in Domino. Noveritis quod Guido et Dorneta soror, ipsius Guidonis alumpni Domini Humberti de Bera presbyteri, propter hoc in nostra presentia constituti, recognoverunt coram nobis, quod ipsi quondam domum sitam apud Besuam, scilicet inter domum Symonis dicti Colotte ex una parte et domum Ogeri dicti Bougeret ex altera acquisierunt et emerunt a Joanne filio quondam Ogeri majoris quondam de Besua secundum usus et consuetudines Besuenses existentes burgenses ville Besuensis habitantes et morantes in dicta villa Besuensi. Confitentes etiam coram nobis se esse burgenses Besuenses eodem tempore et die quo dictam domum acquisierunt et emerunt. In cujus rei testimonium nos ad requisitionem dictorum Guidonis et Dornete presentibus litteris sigillum curie Lingonensis duximus apponendum. Actum anno Domini M° CC° quinquagesimo octavo, mense septembri.